15/10/2013 | Administración LocalMunicipal
Betanzos
Aprobación definitiva Regulamento do Consello Municipal da Infancia

Elevado a definitivo o acordo provisional de aprobación inicial do regulamento do Consello Municipal da Infancia do Concello de Betanzos, procédese á publicación do texto íntegro do mesmo De conformidade co que establece a Lei 7/85, do 2 de abril, reguladora das Bases de Réxime Local, a lei 5/97, do 22 de xullo, de Administración Local de Galicia, e a lei 13/2008 de 3 de decembro, de Servizos Sociais de Galicia, créase o Consello Municipal da Infancia do Concello de Betanzos, que terá as competencias, as funcións e a estrutura que establece este regulamento. O Consello Municipal da Infancia do Concello de Betanzos é un órgano consultivo e asesor, de carácter non vinculante para o Concello de Betanzos, en todas as cuestións que supoñan o desenvolvemento das súas funcións e competencias, e que redunden nun maior benestar social e na calidade de vida dos nenos e nenas do término municipal. Pretende constituirse como un espacio que facilite a coordinación entre as administracións implicadas no eido dos e das menores, e que contribúa ao establecemento de canles de participación dos mesmos. O Consello Municipal da Infancia inspírase na Convención dos Dereitos da Infancia e xorde como unha necesidade de coordinar as actuacións nesa materia para garantir eses dereitos, entre os que se inclúe o da participación dos nenos e nenas en ditas actuacións. Este Consello non suplirá a representación que, para o sector, poida implantar calquera norma de carácter superior. Terá como finalidade esencial atender ás necesidades e intereses do colectivo de nenos e nenas de Betanzos, favorecendo a súa participación activa na vida municipal. Serán funcións do Consello Municipal da Infancia do Concello de Betanzos as seguintes: 1.- Exercer de órgano de participación e de canle de comunicación entre os nenos e nenas e o Concello.2.- Escoitar e trasladar todas aquelas demandas, queixas ou suxestións que os nenos e nenas fagan chegar a través dos seus representantes no Consello.3.- Recibir información sobre aquelas propostas ou actuacións que o Concello leve a cabo en calquera tema que poida ser de interés para a infancia.4.- Propoñer ao Concello as medidas que o Consello Municipal da Infancia considere oportunas na búsqueda do benestar dos nenos e nenas de Betanzos.5.- Impulsar a colaboración con outras Administracións públicas competentes na materia, así como con aquelas entidades que desenvolvan actividades no eido dos nenos e nenas.6.- Impulsar o cumprimento dos dereitos da infancia. O Consello Municipal da Infancia estará composto por: - o/a presidente/a, que será o/a alcalde/esa ou o/a concelleiro/a en quen delegue. - o/a concelleiro/a delegado/a de Servizos Sociais. - o/a concelleiro/a delegado/a de Educación. - un/unha representante de cada grupo municipal existente na Corporación, que poderá delegar ou ser sustituido por un membro do seu grupo. - un/unha representante de cada Asociación de Nais e Pais de alumnos dos centros educativos do noso municipio. - un/unha representante de Unicef, como asesor/a permanente deste órgano. - dous nenos/as de entre 8 e 14 anos representantes de cada un dos centros educativos de primaria e secundaria do noso municipio, que serán elixidos/as democráticamente entre os propios compañeiros/as, e cuxa representación terá unha vixencia dun ano. Para que os e as menores sexan membros/as do Consello Municipal da Infancia e poidan asistir e participar nas reunións do mesmo, será requisito imprescindible que presenten previamente unha autorización por escrito do seu pai, nai ou titor legal. - un/ unha representante das entidades sen ánimo de lucro que traballen no eido dos nenos e nenas no noso municipio. - o/a secretario/a, que será o da Corporación, ou o/a funcionario/a en quen delegue. A proposta de 3/5 partes do Consello ou da Presidencia, os/as membros/as do Consello pódense ampliar coa representación doutras entidades que traballen no eido dos nenos e nenas. A tal efecto a incorporación deberá ser solicitada mediante escrito dirixido á Presidencia do Consello Municipal da Infancia no Rexistro Municipal, que dará traslado da petición ao Consello. Os/as integrantes do Consello Municipal da Infancia serán renovados/as ao inicio de cada novo mandato da Corporación municipal, agás os e as menores, que variarán a súa representación anualmente. Se un/unha representante dos organismos, asociacións ou entidades a que se fixo mención deixase de formar parte da súa organización, ou ésta desaparecese ou cambiase de natureza ou finalidade, o/a representante causará baixa inmediata no Consello. a) Acordos. Os acordos ou as propostas do Consello adoptaranse por maioría simple, salvo cando se propoña a modificación deste regulamento, que será por maioría absoluta. b) Réxime de sesións. O Consello reunirase semestralmente en sesión ordinaria e, en sesión extraordinaria, sempre que a presidencia o considere necesario ou o solicite a cuarta parte dos/as membros/as. A convocatoria para as sesións ordinarias realizarase cunha antelación mínima de oito días, e irá acompañada da orde do día e, se procede, da documentación correspondente. No caso de sesións extraordinarias, a antelación mínima para a súa convocatoria será de corenta e oito horas. As sesións terán lugar en primeira convocatoria cando asistan a maioría simple dos/as membros/as que legalmente compoñen o Consello, e en segunda convocatoria, media hora máis tarde, se concorre alomenos a súa terceira parte, non podendo ser nunca inferior a tres persoas. c) Voto. O voto dos/as membros/as do Consello é persoal e indelegable. En caso de empate, terá lugar unha segunda votación, e de persistir o empate, decidirá o voto de calidade do/a presidente/a. d) Asistentes. A presidencia, en función dos temas a tratar, poderá convidar ao Pleno do Consello a cantos técnicos municipais considere oportuno co fin de que interveñan nos termos en que se lles solicite. Igualmente poderá convidar a persoas de recoñecida solvencia e interese no eido dos nenos e nenas, que poderán participar nas sesión do Consello como asesores, con voz pero sen voto. e) Comisións de traballo. O Consello Municipal da Infancia poderá acordar a constitución de comisións de traballo, con carácter temporal ou permanente, segundo os seus intereses, necesidades e posibilidades, formando parte das mesmas as persoas designadas que formen parte do Consello. A presidencia, logo de vista e aprobada por maioría do Consello a proposta formulada nomeará o/a coordinador/a de cada comisión de traballo. Serán competencias do/a coordinador/a impulsar e coordinar as actuacións da comisión correspondente así como exercer a súa representación. As comisións de traballo elaborarán informes, estudios e propostas de actuación na materia da súa competencia que deberán remitir ao Pleno do Consello para ser obxecto de debate e estudio. O Consello Municipal da Infancia aprobará a súa composición, que deberá ser posteriormente ratificada polo Pleno da Corporación Municipal. En todo o non previsto por este regulamento, corresponde á Presidencia do Consello adoptar a decisión que considere máis axeitada consonte cos criterios xerais que inspiran as normas reguladoras deste, informando ao Consello na seguinte sesión para a súa ratificación, e propoñendo, se procede, a correspondente modificación do propio regulamento. Betanzos, 1 de otubro de 2013-10-07 O ALCALDE, Asdo.: José Ramón García Vázquez